Expres dnes spolu s poslucháčmi spomína na Mira Žbirku - celý deň každú hodinu hrá jeho najväčšie hity, ktoré sa stali súčasťou našich životov.
Dnes večer o 18:00 mimoriadne zaradí do vysielania záznam koncertu "Miro Žbirka-40 rokov na scéne", ktorý sa uskutočnil v roku 2019 pred česko-slovenským publikom vo vypredanej O2 aréne v Prahe.
V neopakovateľnej atmosfére vtedy zazneli pesničky ako Atlantída, 22 dní, Čo bolí to prebolí alebo Balada o poľných vtákoch.
Túto nedeľu popoludní od 14:00 do 18:00 odvysiela Rádio Expres špeciálny program venovaný Mirovi Žbirkovi. Hudobný expert Juraj Čurný v úlohe moderátora sa so svojimi hosťami sa vráti k najdôležitejším momentom v kariére legendárneho speváka. Od začiatkov v skupine Modus až po súčasnosť. O svoje spomienky na Mira Žbirku sa podelia Kamil Peteraj, Laco Lučenič, Katarína Knechtová, Igor Timko, David Koller, Ján Baláž z Elánu a ďalšie osobnosti hudobnej scény.
Samozrejme nebudú chýbať Mekyho slávne hity, vďaka ktorým tu zostane navždy.